L’Ajuntament de Burjassot convoca el XIV Concurs de Narrativa Breu amb Perspectiva de Gènere Isabel de Villena
2025-07-24

L’Ajuntament de Burjassot, des de la Regidoria d’Igualtat i Feminisme que dirigeix Yolanda Andrés i a través de la Unitat d’Igualtat (Espai Dona), ha convocat el Concurs de Narrativa Breu amb Perspectiva de Gènere Isabel de Villena, que en 2025 aconseguix la seua catorzena edició. Esta consolidada iniciativa de participació ciutadana i sensibilització social té com a objectiu fomentar la reflexió, creativitat i el compromís social a través de l’escriptura, posant l’accent en la igualtat efectiva entre dones i hòmens.

Les bases de la convocatòria estan disponibles en el Portal de Transparència.

El certamen està obert a la ciutadania en general, sense necessitat d’estar empadronada a Burjassot, i té tres categories: infantil (de 10 a 13 anys), juvenil (de 14 a 17 anys) i adulta (a partir de 18 anys). Les persones participants podran presentar relats originals i inèdits en format microrelat, amb una extensió mínima de 10 paraules i màxima de 200, en valencià o castellà, i fent ús d’un llenguatge inclusiu.

Cada participant podrà presentar més d’una obra, en format PDF, que haurà d’enviar-se per correu electrònic a l’adreça accionsocial@burjassot.es, abans del 5 d’agost de 2025 a les 00.00 hores. Els relats hauran d’anar acompanyats d’un document amb les dades personals de l’autora o autor: nom, cognoms, data de naixement, DNI, telèfon de contacte i, si correspon, centre educatiu.

El jurat, designat per la Unitat d’Igualtat (Espai Dona), seleccionarà una obra guanyadora per cada categoria. Les persones guardonades rebran, com a premi, una tauleta electrònica, un llibre amb perspectiva de gènere, un diploma i el reconeixement públic de l’Ajuntament de Burjassot. Com en anteriors edicions, es valorarà de manera especial la creativitat, la qualitat literària i l’adequació del contingut a la temàtica del concurs, centrada en la igualtat de gènere.

Amb esta convocatòria, el Consistori reitera el seu compromís amb les polítiques d’igualtat i anima a la ciutadania a sumar-se, un any més, a esta proposta creativa que porta el nom d’una de les figures literàries més destacades del Segle d’Or valencià, Isabel de Villena.